Talsvert tjón í óveðrinu í nótt - uppfærð frétt Leyfar skemmunnar við Vesturgötu Óveðrið í nótt gerði usla bæði á Akranesi og í Borgarnesi . Í Borgarnesi fauk hluti húsþaks við Egilsgötu og skemmdir urðu á 11 bílum í götunni . Þakið á Bónusbyggingunni við Digranesgötu var farið að losna og þurfti að fergja það með stórri gröfu . Rúða brotnaði á efstu hæð nýbyggingar Sparisjóðs Mýrasýslu við sömu götu , en það olli engum skaða innanhúss . Talið er líklegt að steinn hafi fokið í rúðuna . Þá fuku vinnupallar frá nýbyggingu við Rauðatorgið svokallaða í Borgarnesi . Við Egilsgötu í Borgarnesi í morgun Theodór Þórðarson yfirlögregluþjónn í Borgarnesi segir að veðrið um nóttina hafi verið heldur vestanstæðara og líklegra öllu verra en aðfararnótt þriðjudagsins í síðustu viku . Björgunarsveitin Brák sinnti um 40 verkefnum eða 10 fleiri en í hvellinum fyrr í vikunni . Mest var þetta smávægilegt fok út um allan bæ , hlutir sem höfðu losnað og farið af stað í veðrinu . Staðið í ströngu á Akranesi Á Akranesi stóð Björgunarfélag Akraness vaktina ásamt lögreglu og stóðu þessir aðilar í ströngu við að bjarga því sem hægt var að bjarga . Bárujárnsplötur víðsvegar um bæinn voru fergðar niður og ýmsir lausamunir eins og fiskikör og ruslatunnur eltir uppi og festir . Um tvöleitið fauk söluskúr ÍA á Jaðarsbökkum . Hann tókst á loft í einni hviðunni og fór þjrár veltur áður en hann staðnæmdist á bifreiðaplani . Björgunarsveitarmenn og lögregla fergðu brak úr honum og " ströppuðu " skúrinn fastann . Um þrjúleitið tókst 300 fm skemma sem geymd var á vinnusvæði við Vesturgötu á loft og fauk tugi metra áður en hún lenti . Hún var svo fest niður af björgunarsveitarmönnum þar sem hún lenti . Kanski óþarft að taka fram að skemman er ónýt eftir flugið . Þá urðu bátar í höfninni fyrir tjóni og var unnið við það í nótt að festa þá betur og eins þá sem stóðu uppi á landi . Um fjögurleitið splundraðist kerrugeymsla við verslunina Krónuna og skilti fauk af verslun BT í sömu verslunarmiðstöð . Skömmu síðar fóru björgunarsveitarmenn að hesthúsunum við Æðarodda en þar hafði hluti þaks fokið af og þakplötur voru lausar á öðru þaki . “ Aðeins fátt hefur hér verið talið en skráð verkefni hjá Björgunarfélaginu voru um 40 og um 20 hjá lögreglu . Lögreglumenn sem stóðu vaktina tóku fram að þau hafi þó verið mun fleiri . Tími gafst einfaldlega ekki til að bóka í nótt . Björgunarfélagsfólki verður seint fullþökkuð þeirra aðstoð . Ljóst er að vinna þeirra og lögreglu í nótt varð til þess að miklum verðmætum var bjargað og tjón lágmarkað þar sem það varð , ” sagði Jón S Ólason , yfirlögregluþjónn í samtali við Skessuhorn . Hann segir að við þessi störf leggi björgunarfólk sig í hættu fyrir aðra við erfiðar aðstæður og oftar en ekki um miðja nótt eins og í þessu tilfelli . “ Það verður líka að teljast dálítið merkilegt að fæstir sem njóta góðs af láta svo lítið að þakka fyrir sig en í samtali lögreglu við formann björgunarfélagsins í morgunsárið kom fram að fátítt er að þeir heyri nokkuð frá þeim sem félagsmenn aðstoða , ” sagði Jón . Hann bætir því við að lögreglan vilji hinsvegar koma á framfæri bestu þökkum til þeirra tólf björgunarfélagsmanna sem voru að störfum á fjórum bílum í nótt . “ Við gerum okkur fulla grein fyrir því að án þeirra aðstoðar hefði ástandið farið algjörlega úr böndunum og ekkert ráðist við neitt . Við gerum okkur einnig fulla grein fyrir því að það er meira en að segja það að vera rifinn fram úr rúminu og út í óveðrið til að slást við fjúkandi bárujárnsplötur og það oft á meðan eigendurnir sofa værum svefni . ” Björgunarsveitir og lögreglan er enn í viðbragðsstöðu en samkvæmt upplýsingum frá spádeild Veðurstofu er rétt að búast við öðru eins áhlaupi síðar í dag og svo aftur á sunnudag .